[{"text_idx": "#000000", "text": "Punto de Vista 2022: \u2018Los caballos mueren al amanecer\u2019"}, {"text_idx": "#000001", "text": "Zuri-beltzezko irudiek eman diote hasiera 2022ko Punto de Vista zinema jaialdiari. Irun\u0303era hurbildu direnek mesfidati begiratu dute Baluarte Jauregiko pantaila erraldoia, tokiz kanpo baleude bezala. 40ko eta 50eko hamarkadetan Hollywooden errodatutako noir generoko filmen fotogramak izan litezkeenak eduki dituzte aurrez aurre. Musikak ere badu ukitu epiko bat, eta tiro hotsak entzungo dira, gonbidatuta ez gauden poker partida bati buruzko detaileak, ahots robotiko batetik eratorriak. Errotuluetan irakur zitezkeen Howard Hawks, Jacques Tourneur, Alfred Hitchcock, Fritz Lang edota Billy Wilder... baina ez. Film by Ione Atenea. Ez dakit Atenea abizena ohikoa den Los Angelesen, baina Ione gutxi izango dira, ziur. Beltzera pasata, Los caballos mueren al amanecer, ikusten ari garen filmaren izenburua, eta berriz etena."}, {"text_idx": "#000003", "text": "Orduan konturatuko gara, filmeko lehen irudiak ez direla espioi, femme fatale, hiltzaile edota alkohol trafikatzaileak protagonista dituen film klasiko horietako fotogramak, ezta westernetakoak ere, baizik eta Antonio komikigilearen, Rosita abeslariaren eta Juanito -hirutetan txikiena- anai-arreben erretratuak. Frankismo garai latzetik alde egiteko birsortzen zituzten hainbeste maitatzen zituzten film iparramerikarren sekuentziak; margotzea, abeste edota musika jotzea zuten soilik gosetearen itolarritik ateratzeko ihesbidea."}, {"text_idx": "#000004", "text": "Oinordetzarik ez duen familia baten oroitzapenak berreskuratzeko konpromisoa hartuko du Ateneak Los caballos mueren al amanecer filmean, balio historiografikoa emango dio bere egonaldiari. Beharbada inori interesa ez dakigun familia da garci\u0301atarrena, baina zinemagile nafarraren muntaketa-lan antropologikoari esker hiru anai-arreba protagonisten existentzia aldarrikatuko du. Noizbait norbait izan baitziren. Mamu edo espiritu bilakatu diren ezezagunei Historia bat -benetakoa, asmatutakoa edota suposatutakoa-, idatziko die zuzendariak, zinemaren lengoaia bidez."}, {"text_idx": "#000006", "text": "Zinemak batuko ditu Ione eta Antonio, Rosa eta Juanito. Zinemak bihurtuko ditu banaezin. Anai-arrebak ez dira inoiz nafarraren ekinaz jabetuko, baina honek nekez ahaztuko du garci\u0301atarrek beren etxean beso zabalik emandako ongi etorria."}, {"text_idx": "#000008", "text": "\u2018Bi Arnas\u2019 dokumentalaren emanaldiak, otsailean"}, {"text_idx": "#000010", "text": "Zabalik da 2023ko Caostica jaialdira lanak bidaltzeko epea"}]